Kruger-hek gesluit weens betogingsFoto: Wikimedia Die Kruger-wildtuin se Punda Maria-hek was vir die grootste gedeelte van die afgelope twee weke gesluit weens betogings in die omgewing. Besoekers word aangeraai om eerder van ander hekke gebruik te maak. Ike Phaahla, woordvoerder van SANParke, het Woensdagoggend aan Maroela Media gesê die hek in die noorde van die wildtuin is Dinsdag oopgestel, nadat die situasie oënskynlik kalm was. Daar is egter weer Woensdagoggend besluit om die hek as voorsorgmaatreël te sluit. Volgens Phaahla betoog gemeenskapslede op die pad na die Punda Maria-hek. Dit is nie die eerste keer dat dié hek weens betogings gesluit moes word nie. Dit is nie duidelik waaroor gemeenskapslede dié keer betoog nie. Die betogings hou wel geensins verband met die wildtuin nie, het Phaahla gesê. Die wildtuin monitor die situasie.